સાબરડેરી દ્વારા વર્ષ ૨૦૧૭-૧૮ માટે ૩.૩૦ ટકાની રકમ ભાવફેરના રૂપે ચૂકવવા નિર્ણય લેવાયા બાદ દૂધ ઉત્પાદકોમાં ઓછા ભાવ વધારાને કારણે આયોજન ખોરવાઇ જવાની દૂધ ઉત્પાદકોની લાગણી સાથે રજૂઆતને પગલે સાબરડેરી કસ્ટોડિયન કમિટીના સભ્યોએ ઓછા ભાવ વધારાને લક્ષમાં રાખી દૂધ ઉત્પાદકોની ભાવના અને લાગણી સમજી વ્યાપક હિતને ધ્યાનમાં લઇ નિર્ણય લેવા બંને જિલ્લાના ભારતીય કિસાન સંઘના જિલ્લા તેમજ તાલુકાના આગેવાનો, હોદે્દારો, બંને જિલ્લાની દૂધ મંડળીઓના ચેરમેન-સેક્રેટરી સહિતના પ્રતિનિધિઓ પ્રગતિશીલ દૂધ ઉત્પાદકો મળી સાબરડેરી કસ્ટોડિયન કમિટીના કમિટી સભ્યો અને ડેરી નિયામક મંડળના પૂર્વ સદસ્યો મળી ૩૦૦ વ્યકિતઓની ઉપસ્થિતિમાં ગુરૂવારે સાબરડેરી ખાતે ઓછા ભાવ વધારા અંગે પુન: વિચારણા કરી માર્ગ કાઢવા બેઠક મળી હતી. જે બેઠકમાં સાબરડેરી કસ્ટોડિયન કમિટીના પ્રમુખ જેઠાભાઇ પટેલે દૂધ ઉત્પાદકોને નવા વર્ષ એટલે કે ચાલુ વર્ષમાં ગુજરાત સરકાર પાસેથી મંજુરી લઇ ૧૦૦ કરોડ જેટલો ખર્ચ પાડી બનાસડેરી દ્વારા જાહેર કરેલ ભાવ વધારાને સમકક્ષ ૬.૫૦ ટકા ભાવ વધારો દૂધ ઉત્પાદકોને ચૂકવવાનું જાહેર કર્યુ હતું. જેને બેઠકમાં હાજર તમામ સહકારી આગેવાનોએ આવકારી બંને જિલ્લાના સાડા ત્રણ લાખ દૂધ ઉત્પાદકોવતી કમિટીના પ્રમુખ જેઠાભાઇ પટેલ અને કમિટીનો આભાર વ્યકત કર્યો હતો.